ଚେନ୍ନାଇ : ଭାରତ ଆଗରେ ଇଂଲଣ୍ଡ ଏକ ବିଶାଳ ଟାର୍ଗେଟ ରଖିଛି । ଆଉ ଗୋଟିଏ ଦିନ ହାତରେ ଥିବାବେଳେ ଭାରତ ପାଇଁ ବିଜୟ ଟାର୍ଗେଟ ୪୨୦ ରହିଛି । ଗୋଟିଏ ଦିନରେ ଏଭଳି ବିଶାଳ ଲକ୍ଷ୍ୟ ହାସଲ କରିବା କଷ୍ଟକର ହୋଇଥିବାବେଳେ ମ୍ୟାଚ ଡ୍ର ରଖିବା ପାଇଁ କାଲି ଦିନ ସାରା ଭାରତୀୟ ଟିମକୁ କ୍ରିଜରେ ତିଷ୍ଠି ରହିବାକୁ ପଡ଼ିବ ।
ପ୍ରଥମ ଇନିଂସରେ ଇଂଲଣ୍ଡ ପ୍ରଭାବୀ ପ୍ରଦର୍ଶନ କରିଥିଲା । ରୁଟଙ୍କ ଦ୍ୱିଶତକ ବଳରେ ଇଂଲଣ୍ଡ ପ୍ରଥମ ଇନିଂସରେ ୫୭୮ ରନ କରିଥିଲା । କିନ୍ତୁ ଭାରତୀୟ ଦଳ ମାତ୍ର ୩୩୭ ରନରେ ଅଟକି ଯାଇଥିଲା । ତେବେ ଇଂଲଣ୍ଡ ଭାରତକୁ ଫଲୋଅନ ନଦେଇ ଦ୍ୱିତୀୟ ଇନିଂସ ଖେଳିଥିଲା । ଦ୍ୱିତୀୟ ଇନିଂସରେ ଭାରତୀୟ ବୋଲରମାନେ ପ୍ରଭାବୀ ବୋଲିଂ କରିବାରୁ ଇଂଲଣ୍ଡ ମାତ୍ର ୧୭୮ ରନରେ ଅଟକି ଯାଇଥିଲା । କିନ୍ତୁ ପ୍ରଥମ ଇନିଂସରେ ବିପୁଳ ଅଗ୍ରଣୀ ହାସଲ କରିଥିବାରୁ ଭାରତ ପାଇଁ ୪୨୦ ରନର ଲକ୍ଷ୍ୟ ଧାର୍ଯ୍ୟ ହୋଇଛି ।
୪୨୦ ରନର ପିଛା କରି ଭାରତ ଗୋଟିଏ ୱିକେଟ ହରାଇ ୩୯ ରନ କରିଛି । ଭାରତୀୟ ଓପନର ରୋହିତ ଶର୍ମା ମାତ୍ର ୧୨ ରନ କରି ଆଉଟ ହୋଇଯାଇଛନ୍ତି ।
ସୂଚନାଯୋଗ୍ୟଯେ, ଇଂଲଣ୍ଡ ଦ୍ୱିତୀୟ ଇନିଂସରେ କ୍ୟାପଟେନ ରୁଟ ହିଁ ୪୦ ରନ କରିପାରିଥିଲେ । ଯେତେବେଳେକି ସିବଲି ୧୬, ଲରେନ୍ସ ୧୮, ପୋପ ୨୮, ବଟଲର ୨୪, ବେସ ୨୫ ରନ କରିଥିଲେ । ଅନ୍ୟ ବ୍ୟାଟ୍ସମ୍ୟାନମାନେ ଦୁଇ ଅଙ୍କ ବି ଛୁଇଁ ପାରିନଥିଲେ ।
ଭାରତ ପକ୍ଷରୁ ରବୀଚନ୍ଦ୍ର ଅଶ୍ୱିନୀ ୬ଟି ୱିକେଟ ନେଇଥିବାବେଳେ, ନଦିମ ୨ଟି ଓ ଈଶାନ୍ତ ଶର୍ମା ଏବଂ ବୁମରାହ ଗୋଟିଏ ଲେଖାଏଁ ୱିକେଟ ନେଇ ଇଂଲଣ୍ଡକୁ ଅଟକାଇ ପାରିଥିଲେ ।
